CELEX: 32017D1769
Language: da
Date: 2017-09-25 00:00:00
Title: Rådets gennemførelsesafgørelse (EU) 2017/1769 af 25. september 2017 om bemyndigelse af Republikken Polen til at indgå en aftale med Ukraine, der indeholder bestemmelser, som afviger fra artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine

28.9.2017   
            
            
               DA
            
            
               Den Europæiske Unions Tidende
            
            
               L 250/73
            
         RÅDETS GENNEMFØRELSESAFGØRELSE (EU) 2017/1769
   af 25. september 2017
   om bemyndigelse af Republikken Polen til at indgå en aftale med Ukraine, der indeholder bestemmelser, som afviger fra artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 396, stk. 1,
   under henvisning til forslag fra Europa-Kommissionen,
   ud fra følgende betragtninger:
   
               (1)
            
            
               I overensstemmelse med artikel 5 i direktiv 2006/112/EF vedrørende direktivets territoriale anvendelsesområde finder merværdiafgiftssystemet (»moms«) som hovedregel anvendelse på medlemsstaternes område.
            
         
               (2)
            
            
               Ved brev registreret i Kommissionen den 7. oktober 2016 anmodede Polen om tilladelse til at indgå en aftale med Ukraine i forbindelse med vedligeholdelsen af tre vejbroer over Bug-floden på grænsen mellem Polen og Ukraine (»aftalen«). Aftalen indeholder bestemmelser, som afviger fra artikel 2, stk. 1, litra d), og artikel 5 i direktiv 2006/112/EF.
            
         
               (3)
            
            
               Kommissionen underrettede i overensstemmelse med artikel 396, stk. 2, andet afsnit, i direktiv 2006/112/EF ved brev af 24. januar 2017 de øvrige medlemsstater om Polens anmodning. Ved brev af 25. januar 2017 meddelte Kommissionen Polen, at den rådede over alle nødvendige oplysninger for at kunne tage stilling til anmodningen.
            
         
               (4)
            
            
               Vedligeholdelsesarbejdet på polsk område pålægges moms i Polen, mens vedligeholdelsesarbejdet på ukrainsk område falder uden for anvendelsesområdet for direktiv 2006/112/EF. Ydermere pålægges import fra Ukraine til Polen af varer til vedligeholdelse af grænsebroerne moms i Polen.
            
         
               (5)
            
            
               For at sikre, at aftalens mål opfyldes, og især at færdslen mellem Polen og Ukraine forbedres, er det hensigtsmæssigt, at aftalen indeholder bestemmelser, der forenkler de momsregler, der anvendes på vedligeholdelsesarbejdet og den dertil knyttede vareimport.
            
         
               (6)
            
            
               Undtagelsen får ingen indvirkning på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Polen bemyndiges til at indgå en aftale med Ukraine, der indeholder bestemmelser, som afviger fra artikel 2, stk. 1, litra d), og artikel 5 i direktiv 2006/112/EF med hensyn til momsbehandlingen af transaktioner og det territoriale anvendelsesområde for merværdiafgiftssystemet for så vidt angår vedligeholdelsen af tre vejbroer på grænsen mellem Polen og Ukraine, som omhandlet i bilaget til denne afgørelse.
   Artikel 2
   Uanset artikel 5 i direktiv 2006/112/EF betragtes de i bilaget til denne afgørelse omhandlede grænsebroer, hvis vedligeholdelse Polen har ansvaret for, som en del af Polens suveræne område i forbindelse med levering af varer og tjenesteydelser, der er tiltænkt broernes vedligeholdelse, når broerne strækker sig ind på suverænt ukrainsk område.
   Artikel 3
   Uanset artikel 5 i direktiv 2006/112/EF betragtes de i bilaget til denne afgørelse omhandlede grænsebroer, hvis vedligeholdelse Ukraine har ansvaret for, som en del af Ukraines suveræne område i forbindelse med levering af varer og tjenesteydelser, der er tiltænkt broernes vedligeholdelse, når broerne strækker sig ind på suverænt polsk område.
   Artikel 4
   Uanset artikel 2, stk. 1, litra d), i direktiv 2006/112/EF pålægges varer, der importeres af afgiftspligtige personer med fuld fradragsret fra Ukraine til Polen, ikke moms, såfremt disse varer anvendes til vedligeholdelsen af de broer, der er omhandlet i bilaget til denne afgørelse.
   Artikel 5
   Denne afgørelse får virkning på dagen for meddelelsen.
   Denne afgørelse er rettet til Republikken Polen.
   
      Udfærdiget i Bruxelles, den 25. september 2017.
      
         
            På Rådets vegne
         
         M. MAASIKAS
         
            Formand
         
      
   
   
      (1)  EUT L 347 af 11.12.2006, s. 1.
   
      BILAG
      
         Liste over broer som nævnt i artikel 1
      
      
                  1.
               
               
                  Ukraine vedligeholder følgende vejbro, som Polen ejer og har betalt for konstruktionen af, og som ligger på grænsen mellem Polen og Ukraine:
                  En 186,68 m lang stålbro over Bug-floden mellem Dorohusk og Jagodzin, der forbinder den polske nationalvej 12 og den ukrainske offentlige motorvej med betydning for staten M-07.
               
            
                  2.
               
               
                  Polen vedligeholder følgende vejbro, som Polen ejer og har betalt for konstruktionen af, og som ligger på grænsen mellem Polen og Ukraine:
                  En 160,38 m lang bro af armeret beton og stål over Bug-floden mellem Zosin og Ustyluh, der forbinder den polske nationalvej 74 og den ukrainske offentlige motorvej med betydning for staten N-22.
               
            
                  3.
               
               
                  Den fællesejede grænsevejbro over Bug-floden mellem Dorohusk og Jagodzin, der er konstrueret med stålbjælker, har et brodæk af armeret beton og en samlet længde på 189,43 m, hvis konstruktion begge parter har betalt for, og som forbinder den polske nationalvej 12 og den ukrainske offentlige motorvej med betydning for staten M-07, vedligeholdes af begge parter, således at hver part vedligeholder den del af broen, som parten selv ejer, med undtagelse af vintervedligeholdelsen.
                  Følgende parter har ansvaret for vintervedligeholdelsen af vejbroens samlede længde:
                  
                              a)
                           
                           
                              Polen: fra den 1. oktober i hvert ulige år til den 30. september i hvert lige år
                           
                        
                              b)
                           
                           
                              Ukraine: fra den 1. oktober i hvert lige år til den 30. september i hvert ulige år.